﻿ Anton Coşa, Monografia satului Somuşca, Oneşti, Editura Magic Print, 2013, 428 p. ISBN 978-606-622-089-7 Lucrarea, Monografia satului Somuşca, avându-l ca autor pe prof.dr. Anton Coşa, a apărut în luna octombrie 2013. Cartea, realizată sub egida Asociaţiei Generale a Arhiviştilor din România – Filiala Bacău, a fost tipărită în condiţii grafice deosebite la prestigioasa editură „Magic Print” din Oneşti, fiind dedicată In Honorem Preasfinţitului Petru Gherghel, la aniversarea a 35 de ani în fruntea Episcopiei Romano-Catolice de Iaşi. Excelenţa Sa Petru Gherghel, Episcop de Iaşi, onorează prezenta monografie cu un emoţionant Gând de preţuire şi de binecuvântare din care inserăm aici un fragment care se regăseşte şi pe coperta spate a lucrării: „Cartea, Monografia satului Somuşca, continuă o preocupare vie a noastră pentru a avea o oglindă a moştenirilor lăsate de cei care au trăit pe aceste meleaguri şi pentru a le fi adus un fericit omagiu pentru comoara vieţii şi a credinţei. Ea vrea să ofere cercetătorilor un amplu şi autentic studiu despre geografia, istoria, demografia şi etnografia acestei aşezări, despre biserica satului şi despre şcoală, despre instituţiile şi structurile administrative, fiind puse la dispoziţia tuturor cititorilor multe date, documente, statistici şi fotografii legate de port, de viaţa de zi cu zi a credincioşilor acestei comunităţi parohiale, mărturie aleasă pentru prezent şi speranţă vie pentru viitor. Îl rugăm pe Dumnezeu să binecuvânteze această vrednică comunitate şi pe toţi membrii ei, iar autorului acestei monografii, domnului Prof. dr. Anton Coşa, îi exprimăm recunoştinţa noastră pentru munca depusă, cu atâta migală, asigurându-l de binecuvântarea noastră pentru domnia sa, ca şi pentru cei care l-au ajutat în această nobilă muncă. Îi invităm pe toţi locuitorii din comunitatea Somuşca să descopere, în paginile acestei monografii, chipul şi imaginea înaintaşilor lor, iar pe toţi doritorii de noi cunoştinţe despre credincioşii din această veche aşezare, îi încurajăm să o lectureze cu mult respect şi cu real folos”. Volumul, Monografia satului Somuşca, este structurat astfel: Cuvânt Episcop Petru Gherghel, Introducere, Geografia, Istoria, Demografia, Etnografia, Biserica, Şcoala, Antroponimia, Toponimia, Organizare teritorial-administrativă, Documente. Recensăminte. Statistici, Încheiere, Bibliografie, Indice de nume (subiecţi chestionaţi), Glosar (termeni arhaici), Fotografii, Cuprins. Autorul menţionează faptul că „baza acestei cercetări monografice o constituie, pe de o parte cercetarea de arhivă care a urmărit valorificarea documentelor existente (cu foarte puţine excepţii, încă inedite) privind istoria satului Somuşca, pe de altă parte cercetarea de teren care a vizat cunoaşterea, conservarea şi valorificarea bogatului univers al culturii populare locale”. În Introducere, printre altele, autorul afirmă în mod sugestiv: „Propunem cititorilor, prin intermediul Monografiei satului Somuşca, o călătorie în timp, un pelerinaj în vremuri de demult, al căror parfum de epocă sperăm să-l poată simţi cât mai mulţi dintre cei care îşi vor sacrifica din timpul lor parcurgând paginile cărţii. Monografia satului Somuşca este povestea unui sat cu oamenii săi, cu bucuriile şi necazurile lor, cu realizările şi neîmplinirile lor. Este povestea unui sat care a fost şi, asemenea altor sate, nu mai este astăzi la fel ca odinioară. Viaţa modernă a condus la pierderea (în mare parte) acelor datini străvechi care ordonau viaţa comunităţii locale de dinainte vreme. Cu siguranţă, satul Somuşca nu va mai fi, din păcate niciodată, aşa cum l-au cunoscut generaţiile anterioare”. Autorul ne dezvăluie la un moment dat faptul că a început „cercetarea monografică a satului Somuşca mai demult, însă finalizarea demersului ... a fost posibilă abia în anul 2012, la mai bine de un deceniu de la publicarea unei alte lucrări monografice privind satul vecin Cleja”. Imediat după apariţia ei, Monografia satului Somuşca a intrat în atenţia cititorilor (specialişti şi nespecialişti în egală măsură) fiind prezentată iniţial la Direcţia Judeţeană Bacău a Arhivelor Naţionale, în plenul celei de a XIX-a Sesiuni Naţionale de comunicări ştiinţifice „Arhivele şi Istoria” (1 noiembrie 2013). După o săptămână, duminică, 10 noiembrie 2013, în biserica „Sfântul Luca” din satul Somuşca, după sfânta Liturghie de la ora 11.00, prezidată de PS Petru Gherghel (episcop de Iaşi), avându-i alături pe pr. paroh Valentin Ciceu şi pr. Adrian Blăjuţă (cancelar episcopal), a avut loc lansarea lucrării: Monografia satului Somuşca. Lansarea „a fost moderată de părintele paroh Valentin Ciceu, cel care, în cuvântul său, a insistat asupra importanţei monografiei pentru comunitatea locală, accentuând cu privire la eforturile depuse de prof. dr. Anton Coşa în timpul elaborării lucrării. În mesajul său, prof. Vilică Munteanu, directorul Arhivelor Naţionale Bacău, remarcând calitatea lucrării publicate, a dezvăluit celor prezenţi importanţa documentului istoric în scrierea unei monografii. De asemenea, a rememorat foarte buna colaborare pe care a avut-o de-a lungul timpului cu autorul cărţii, reliefând sprijinul constant pe care i l-a acordat acestuia încă din timpul studenţiei, facilitându-i accesul la fondurile arhivistice existente în cadrul instituţiei pe care o conduce. Prof. dr. Anton Coşa a prezentat principalele momente ale scrierii Monografiei satului Somuşca, evidenţiind importanţa acestei aşezări rurale din punct de vedere istoric, etnografic etc., felicitând întreaga comunitate locală pentru modul exemplar în care îşi conservă obiceiurile şi tradiţiile, îndemnând-o, în acelaşi timp, să ducă mai departe moştenirea culturală a strămoşilor. De asemenea, a adresat mulţumiri tuturor celor care l-au ajutat în timpul pregătirii cărţii, în mod special PS Petru Gherghel, pr. paroh Valentin Ciceu şi prof. Vilică Munteanu. Domnul Gheorghe Bejan, preşedintele Asociaţiei Romano-Catolicilor Dumitru Mărtinaş, a făcut referire în intervenţia sa la aportul monografiei în conturarea identităţii româneşti a locuitorilor catolici din satul Somuşca. Manifestarea a fost continuată de PS Petru Gherghel, cel care a onorat cartea prezentată acum cu un sugestiv Gând de preţuire şi de binecuvântare. Excelenţa sa şi-a îndreptat felicitările către autorul monografiei satului Somuşca şi cei care l-au sprijinit în dificila şi îndelungata muncă de cercetare. La finalul evenimentului, corul şi credincioşii prezenţi l-au felicitat prin cântec pe PS Petru Gherghel, deoarece anul acesta a împlinit 35 de ani în fruntea Episcopiei de Iaşi”. Autorul menţionează (în primele rânduri din paginile de Încheiere ale lucrării) că „satul Somuşca (aşezat la 20 km spre sud de municipiul Bacău) este una din localităţile catolice importante ale Diecezei de Iaşi. Volumul, Monografia satului Somuşca, evidenţiază în paginile sale o multitudine de aspecte privind: geografia, istoria, demografia, etnografia, biserica, şcoala, antroponimia, toponimia, organizarea teritorial-administrativă etc., începând de la întemeierea acestui spaţiu rural până în zilele noastre”. De asemenea, tot aici, autorul consemnează, printre altele, că „întemeierea satului Somuşca este în legătură cu stabilirea aici, în a doua jumătate a secolului al XVIII-lea, a câtorva familii de transilvăneni catolici. Prima menţiune documentară a acestui sat este din 1781, an în care, într-un Status Animarum (Starea Sufletelor), sunt notate un număr de 15 familii şi 74 de credincioşi. Prin urmare, strămoşii locuitorilor catolici de astăzi sunt practic fondatorii, întemeietorii satului Somuşca, cei care au dat, în acelaşi timp, şi numele aşezării ... Strămoşii locuitorilor de astăzi ai satului Somuşca provin din Transilvania. Numărul lor va creşte în timp, fapt analizat într-un capitol special. Cadrul istoric dezvăluie pagini interesante privind evoluţia satului, inclusiv în ceea ce priveşte identitatea locuitorilor catolici”. În continuare, autorul lucrării scrie: „Cercetarea universului culturii populare locale ne-a permis evidenţierea unor elemente specifice, cu certe trimiteri către Transilvania. Rezultatele investigaţiilor întreprinse la faţa locului s-au dovedit a fi deosebit de interesante ... Demersul nostru etnografic a urmărit pe rând: arhitectura populară, ţesăturile de interior, portul popular, îndeletnicirile, obiceiurile calendaristice, obiceiurile familiale (naşterea, nunta şi înmormântarea), folclorul literar”. Rezumând, autorul notează: „Organizarea eclesiastică din satul Somuşca a evoluat într-un context interesant, detaliat în paginile unui capitol distinct. Au fost urmărite printre altele: construirea lăcaşurilor de cult, evoluţia din punct de vedere instituţional a cultului catolic, numărul credincioşilor, deservenţii cultului. În capitolul Şcoala am insistat asupra evoluţiei învăţământului local, începând din secolul al XIX-lea (care marchează începuturile instituţionalizării învăţământului în spaţiul rural extracarpatic), până în perioada contemporană. Tot aici am inserat şi o serie de date privind activităţile culturale din viaţa locuitorilor din satul Somuşca, promovate de intelectualii din zonă (preoţi, educatori, învăţători, profesori) ... În capitolul Antroponimia am insistat asupra numelor de familie, pe baza recensămintelor eclesiastice şi civile, inserând la final şi un indice alfabetic al numelor de familie din satul Somuşca ... În capitolul Toponimia ne-am oprit asupra numelor de locuri din satul Somuşca, inserând şi un dicţionar de toponime culese din documente de arhivă ori de la faţa locului. În paginile capitolului Organizare teritorial-administrativă am urmărit evoluţia în timp a unităţilor administrativ-teritoriale ... Un important număr de pagini a fost rezervat documentelor inedite de arhivă. Acestora le-am adăugat o bibliografie, un indice de nume (subiecţi chestionaţi), un glosar de termeni arhaici şi o serie de fotografii sugestive, unele realizate de noi, altele culese de la localnici în timpul cercetărilor de teren efectuate în sat”. Mihaela Băbuşanu 